**EBALUAZIOA**

Metodologia aldaketak ebaluazio sistema aldatzea dakar ezinbestean.  **Ikaslea bere ikaste prozesuare​n protagonis​ta bilakatzen bada, bere ebaluazioa​ren protagonis​ta bilakatu beharko da, nahita nahiez.**

Ebaluazioa kalifikaziorako tresna soil bat izan ordez, ikasketarako eta hobekuntzarako balio duen beste jarduera bat gisa ulertuko dugu. Ebaluazioak eduki eta helburuekiko **lorpen maila** zehazten laguntzeaz gain, **autoefikazia** eta **autoerregulazioa** indartzeko ezinbesteko baliabidea da. Are gehiago, baita **hobekuntza** sustatzeko giltza ere, ikasketa prozesuaz eta gelako dinamikaz hausnartu arazi eta indarguneak potentziatu eta akatsak konpontzeko aukera ematen baitu. Modu honetara bakarrik lortuko da ikasle eta irakasleok, norberaren gaitasunak garatzea eta jarduna hobetzea; bide batez, hezkuntzaren kalitatea bermatuz.

NORK ebaluatu?:  ikaste-irakaste prozesuan inplikatuta dauden eragile guztiek parte hartu behar dute.

**Ikasleek** autoebaluazioaren bidez bere lanaz hausnartzea oso garrantzitsutzat jotzen da ikasketa prozesuaren barnean, bai bakarka jarduteko moduaz eta baita taldean bete duten paperaz ere. Talde beraren funtzionamendua ere baloratu behar da. Hau posible izateko, lehen momentutik ikasleek oso garbi izango dituzte helburuak, burutu beharreko lana eta ebaluazio irizpideak.

**Irakasleek** ikasketa prozesuaren hainbat aspektu desberdin ebaluatzeko ardura izango dute. Alde batetik, **edukiekiko eta helburuekiko lorpen maila** neurtu beharko dute, bai prozesuan zehar eta baita azken emaitza ere. Ikasleen **autoebaluazioa eta talde lanaren ebaluazioa** ere sustatu behar ditu. Gainera, ikasleen ikasketan gida papera ere hartuko du, **feedback** egoki batek garapenerako, ikasketarako eta zailtasunak gainditzeko duen garrantzia ezin baita ahaztu.  Horrez gain, ikasleek beren burua eta talde txikiko lana ebaluatzen duten bezala, irakasleak ere **bere burua eta bere jarduna** ebaluatu behar du. Horrela bakarrik lortuko du irakasle bezala dituen gaitasunak garatzea eta ikasgela eta ikaskuntzaren kudeaketa hobetzea.

ZER ebaluatu? Konpetentzia kognitiboak eta ez-kognitiboak baloratuko dira, hauen lorpen maila eta garapena**.**n Esaterako, ikasleen lan egiteko prozedurak, adimen gaitasunak, edukiak erabiltzeko eta aplikatzeko moduak, arazoak konpontzeko bideak, egoera errealak aztertu, baloratu eta hauetan erabakiak hartzeko gaitasuna, egoera zehatz batzuen aurrean hartu ditzakegun jarrerak, ikaslearen interesak eta loturak, ikasteko gaitasuna, giza-harremanak, eta abar luze bat.

ZERTARAKO ebaluatu? Autoefikazia eta autoerregulatzeko gaitasunak garatzeko, hau izango baita ikasleak bizitza zehar modu autonomo eta arduratsu batez bizi eta ikasten jarraitzeko modua.

NOLA ebaluatu? Edukiak neurtzeaz gain, konpetentzien lorpen eta garapen maila neurtzeko eta erregistratzeko bestelako tresnak erabili behar dira; hala nola, ikaslearen egunerokoa, galdetegiak, errubrikak, taldeko koadernoa, portfolioa… Tresna hauek progresioa eta azken emaitzak behatzeko aukera ematen dute eta aldi berean, autoebaluazioa, koebaluazioa eta irakaslearen ebaluazioa ahalbidetzen dute.

NOIZ ebaluatu? Hiru momentutan emango da. Hasieran, ikasleen aurrezagutzak detektatzeko eta ikaskuntzaren abiapuntua zehazteko. Prozesuan zehar, aurreikusitako helburuak lortzen ari diren konprobatu eta beharrezkoak diren egokitzapenak egiteko. Bukaeran, helburuak zein mailatan lortu diren neurtzeko eta sekuentzia osoaren balorazioa egiteko.

Bi hitzetan, gaitasunetan oinarritutako kurrikuluak, edukiez aparte, ikasleak bere ikaskuntza-irakaskuntza prozesuan gaitasunak garatzean datza, haien artean, bereziki, “ikasten ikasteko” gaitasun giltzarria, hau izango baita haren bizitza osorako oso baliagarria suertatuko zaiona, eta beraz, edukiak bereganatzeko jarduerez gain, ikasleak bere ibilbidea auto-ebaluatzeko eta auto-erregulatzeko jarduerak egingo ditu prozesu osoan zehar.